酬寄
作者：劉摰
朝代：宋

paragraphs: 趙郎趁我弛擔初，爲寄肘後楊炎書。
盈編專備瘴嶺病，仁及來世功誰如。
城南老廬有别舍，我來埽榻成燕居。
坐忘不復一念起，寸田自治何須鉏。
養生防患不知此，從事方藥亦已疏。
飛鳶未妨隨溪水，黄茅正使侵庭除。
玄膺晨潄已可飽，脯膳況復餘米魚。
聊將此書一過讀，寄語庶不憂鄉閭。